Winterskool-wenner (gedig): KinderprenteDie ATKV-Skryfskool van die Noordwes-Universiteit en Maroela Media het onlangs die wenners aangewys van die Winterskool 2019-skryfkompetisie. Die wenners was: Verhale: Natie Engelbrecht met “As die blou verdwyn” Eenbedrywe: Naomi Malan met “Brood” Gedigte: Zerelda Esterhuizen met “Kinderverse” As wenprys is elk van die kategoriewenners kwytgeskeld van die inskrywingsfooi vir die ATKV-Skryfskool se Winterskool 2019, wat in Junie aan die NWU-kampus te Potchefstroom aangebied is. Maroela Media het ook die wenners se verblyfkoste vir die kursustydperk gedek. Die drie wenners het ook die geleentheid gehad om, tydens die Winterskool, aan verder aan hul tekste te werk en dit te skaaf tot ŉ finale produk uiteindelik hier op Maroela Media gepubliseer kan word. Die gedigtebeoordelaar, Louis Esterhuizen, vertel dat heelparty inskrywings in hierdie kategorie van versvernuf getuig. Zerelda Esterhuizen se kwatryn-drieluik, “Kinderverse”, vertoon egter die fynste aanvoeling ten opsigte van versifikasie. In die eerste kwatryne word die realiteit van ’n kleurlose kindertyd beeldend – en ook met iets soos die benutting van gebroke rym – oortuigend gekontrasteer met die versugting na die kleurryke en avontuurlike. In die derde gedigdeel word ŉ mate van hoop in die volwassewordingsproses verwoord. Die spreker se vermoë om bo eie omstandighede uit te styg, word effektief binne die konteks van poëtiese segging hanteer. Hiermee die finale weergawe van Zerelda se gedig: Argieffoto (Foto: Wokandapix/Pixabay) Deur Zerelda Esterhuizen Dit was net in swart en wit, want kleur het toe ontbreek Kinderjare moet in vetkryt wees Ons s’n was in houtskool en gebreek As ons maar ’n groot, geel son gehad het, heldergroen bome en pienk roomys Maar Pa was altyd die groot uitveër en ons kon net gewiste lyne wys Maar kinders word ook groot en trek eie strepe, sterk, sekuur Hulle laat staan die uitveërs en maak hul eie prente: volkleur, en versier